Številka: 014-15/2024/2

Datum: 13. 6. 2024

Ministrstvo za gospodarstvo, turizem in šport, na podlagi 10. člena Sklepa o ustanovitvi javnega zavoda Center Republike Slovenije za mobilnost in evropske programe izobraževanja in usposabljanja (Uradni list RS, št. 43/24), objavlja

**JAVNI POZIV ZA IZBIRO KANDIDATOV ZA PREDSTAVNIKA USTANOVITELJA V SVETU JAVNEGA ZAVODA CMEPIUS – CENTER RS ZA MOBILNOST IN EVROPSKE PROGRAME IZOBRAŽEVANJA IN USPOSABLJANJA**

# Predmet in namen javnega poziva

Ministrstvo za gospodarstvo, turizem in šport, Kotnikova ulica 5, 1000 Ljubljana (v nadaljnjem besedilu: MGTŠ) vabi zainteresirane kandidate, da kandidirajo za predstavnika ustanovitelja v svetu javnega zavoda CMEPIUS, katerega ustanoviteljica je Republika Slovenija (v nadaljnjem besedilu: svet javnega zavoda).

Predstavnika ustanovitelja v svet javnega zavoda, na predlog MGTŠ, imenuje Vlada Republike Slovenije za mandatno obdobje štirih let.

Predstavnik ustanovitelja v svetu javnega zavoda opravlja naloge člana sveta zavoda s skrbnostjo dobrega gospodarstvenika. Za odgovornost predstavnika ustanovitelja v svetu javnega zavoda se uporabljajo splošna pravila o kazenski in civilni odgovornosti. Pred imenovanjem v svet javnega zavoda kandidat za predstavnika ustanovitelja podpiše izjavo o seznanitvi z navedeno odgovornostjo, ki je sestavni del Priloge 1 tega javnega poziva.

V tem javnem pozivu uporabljeni izrazi, ki se nanašajo na osebe in so zapisani v moški spolni slovnični obliki, so uporabljeni kot nevtralni za ženski in moški spol.

# Podatki javnega zavoda

|  |  |  |  |
| --- | --- | --- | --- |
| **Zap. št.** | **Ime javnega zavoda** | **Naslov javnega zavoda** | **Št. predstavnikov, ki jih bo imenovala Vlada RS na predlog MGTŠ** |
| 1 | Center RS za mobilnost in evropske programe izobraževanja in usposabljanja – CMEPIUS | Ob železnici 30a, 1000 Ljubljana | 1 |

# Pogoji za kandidiranje na javnem pozivu

Kandidat, ki se bo prijavil na javni poziv, mora izkazati izpolnjevanje naslednjih pogojev:

1. imeti mora najmanj izobrazbo, pridobljeno po študijskem programu prve stopnje, oziroma izobrazbo, ki ustreza ravni izobrazbe, pridobljene po študijskih programih prve stopnje, in je v skladu z zakonom, ki ureja slovensko ogrodje kvalifikacij (SOK), uvrščena na 6. raven,
2. ni pravnomočno obsojen zaradi naklepnega kaznivega dejanja, ki se preganja po uradni dolžnosti oziroma zaradi kaznivega dejanja zoper spolno nedotakljivost, in ni obsojen na nepogojno kazen zapora v trajanju več kot šest mesecev oziroma zoper kandidata ni vložena pravnomočna obtožnica zaradi naklepnega kaznivega dajanja, ki se preganja po uradni dolžnosti oziroma zaradi kaznivega dejanja zoper spolno nedotakljivost,
3. ni funkcionar,
4. ne opravlja funkcije direktorja, ravnatelja oziroma pomočnika ravnatelja v javnem zavodu oziroma organizacijski enoti javnega zavoda, v svet katerega kandidira,
5. ni v poslovnem razmerju z javnim zavodom, v svet katerega kandidira (na primer dobavitelj blaga ali storitev za javni zavod, vključujoč svetovalne in revizorske storitve, ipd.),
6. ni hkrati že član v treh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije,
7. ni hkrati že član v dveh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje Vlada Republike Slovenije, če je kandidat javni uslužbenec, zaposlen v državnem organu,
8. ni bili že dvakrat zaporedoma imenovani v svet istega javnega zavoda,
9. ne obstajajo druge okoliščine, ki bi predstavljale nasprotje interesov.

Izpolnjevanje navedenih pogojev kandidat navede v obrazcu za prijavo, ki je Priloga 1 tega javnega poziva.

# Merila

Če bo za predstavnika ustanovitelja v svetu javnega zavoda izpolnjevalo pogoje za imenovanje več kandidatov kot je prostih mest, se bodo pri izbiri kandidata upoštevala tudi naslednja prednostna merila:

Glavno prednostno merilo za izbiro kandidata je, da je kandidat strokovnjak s področja javne službe, ki jo izvaja javni zavod (merili pot št. 1 in 2), oziroma strokovnjak s področja upravljanja javnih zavodov (merili pod št. 3 in 4).

Prednostna merila so:

1. kandidat velja za strokovnjaka s področja športa,
2. znanje in izkušnje s področja športa ter javne službe, ki jo izvaja javni zavod,
3. znanje in izkušnje s področja vodenja, sistema upravljanja in financiranja javnih zavodov ter pristojnosti in vloge sveta javnega zavoda,
4. znanje in izkušnje s področja financ, prava, revidiranja ali drugih ustreznih področij, na podlagi katerih bo predstavnik ustanovitelja lahko strokovno opravljal naloge člana sveta javnega zavoda
5. izobrazba, pridobljena po študijskem programu prve stopnje, oziroma izobrazba, ki ustreza ravni izobrazbe, pridobljene po študijskih programih prve stopnje, in je v skladu z zakonom, ki ureja slovensko ogrodje kvalifikacij (SOK), uvrščena višje od 6. ravni.

Izpolnjevanje navedenih meril kandidat navede v obrazcu za prijavo, ki je Priloga 1 tega javnega poziva.

# Preverjanje izpolnjevanja pogojev iz III. točke in meril iz IV. točke tega javnega poziva ter uvrstitev na seznam primernih kandidatov, ki izpolnjujejo pogoje tega javnega poziva

Prejete prijave na javni poziv bo pregledala komisija za vodenje postopka javnega poziva, ki jo izmed javnih uslužbencev MGTŠ imenuje minister, pristojen za šport.

Komisija bo izpolnjevanje pogojev in meril iz III. in IV. točke javnega poziva preverjala na podlagi izpolnjenega obrazca za prijavo, ki je Priloga 1 tega javnega poziva, ter drugih dostopnih podatkov, evidenc in informacij.

Izpolnjevanje pogoja pod točko III./2 (Kandidat ni pravnomočno obsojen zaradi naklepnega kaznivega dejanja, ki se preganja po uradni dolžnosti oziroma zaradi kaznivega dejanja zoper spolno nedotakljivost, in ni obsojen na nepogojno kazen zapora v trajanju več kot šest mesecev ter zoper njega ni vložena pravnomočna obtožnica zaradi naklepnega kaznivega dajanja, ki se preganja po uradni dolžnosti oziroma zaradi kaznivega dejanja zoper spolno nedotakljivost), bo ministrstvo, ob predhodni privolitvi kandidata v izjavi, ki je Priloga 3 tega javnega poziva, lahko preverilo s pridobitvijo podatkov oziroma potrdil iz uradnih evidenc, ki jih vodijo pristojni organi.

Komisija bo po obravnavi prijav pripravila seznam primernih kandidatov za predstavnike ustanovitelja v svetih javnih zavodov. Na seznam bodo uvrščeni kandidati, ki:

* so pravočasno oddali popolno prijavo na javni poziv in
* izpolnjujejo pogoje za imenovanje iz točke III. tega javnega poziva.

Kandidata za predstavnika ustanovitelja v svetu javnega zavoda izbere minister, pristojen za šport, oziroma od njega pooblaščena oseba, iz seznama primernih kandidatov za predstavnika ustanovitelja. Če je več primernih kandidatov kot je prostih mest, se pri izbiri upošteva izpolnjevanje meril iz IV. točke tega javnega poziva.

Če se na javni poziv ne prijavi zadostno število kandidatov, ki izpolnjujejo pogoje iz javnega poziva, in je potrebno zagotoviti nemoteno delovanje sveta javnega zavoda, lahko MGTŠ predlaga Vladi Republike Slovenije, brez ponovljenega javnega poziva, v imenovanje kandidata, ki izpolnjuje pogoje iz III. točke tega javnega poziva.

# Oblika in vsebina prijave

**Kandidati morajo prijavo s prilogami** **posredovati na izpolnjenem obrazcu za prijavo, ki je Priloga 1 tega javnega poziva**. K prijavi morajo priložiti tudi:

* podpisano izjavo za obdelavo osebnih podatkov, ki vsebuje tudi informacijo po 13. členu Splošne uredbe o varstvu podatkov (GDPR) (Priloga 2 tega javnega poziva) ter
* podpisano izjavo, s katero dovoljuje MGTŠ, da iz uradnih evidenc, ki jih vodijo pristojni organi, pridobi podatke oziroma potrdilo o izpolnjevanju pogoja pod zaporedno št. 2 točke III. javnega poziva (Priloga 3 tega javnega poziva).

Kandidati morajo v obrazcu za prijavo (Priloga 1) ter v prilogah 2 in 3 izpolniti vse rubrike ter jih podpisati.

Oddaja prijave pomeni, da se kandidat strinja s pogoji in merili v javnem pozivu. Kandidat kazensko in materialno odgovarja za navedbe v svoji prijavi.

# Rok za oddajo prijav, način predložitve in opremljenost prijav

Rok za oddajo prijave je **20. 6. 2024.**

**Kandidati pošljejo prijavo elektronsko** (elektronska oblika prijave) na elektronski naslov: **gp.mgtš@gov.si**, pri čemer veljavnost prijave ni pogojena z elektronskim podpisom. V elektronskem sporočilu v zadevi navedejo: **»PRIJAVA NA JAVNI POZIV ZA PREDSTAVNIKA USTANOVITELJA V SVETU JAVNEGA ZAVODA CMEPIUS, ŠT. 014-15/2024«.**

Kandidati lahko pošljejo prijavo tudi v zaprti ovojnici z označbo: **»PRIJAVA NA JAVNI POZIV ZA PREDSTAVNIKA USTANOVITELJA V SVETU JAVNEGA ZAVODA CMEPIUS, ŠT. 014-15/2024/2«** na naslov: Ministrstvo za gospodarstvo, turizem in šport, Kotnikova ulica 5, 1000 Ljubljana.

MGTŠ lahko kandidate pozove k dopolnitvi vloge.

# Obveščanje kandidatov

**Kontaktna oseba** za dodatna pojasnila v zvezi z javnim pozivom je:

Jure Kastelic,

tel. št.: 01/400-3705,

elektronski naslov: [jure.kastelic@gov.si](mailto:jure.kastelic@gov.si).

Kandidat bo obveščen le v primeru imenovanja za predstavnika ustanovitelja, in sicer s sklepom Vlade Republike Slovenije.

MGTŠ bo imenovanemu predstavniku ustanovitelja v svetu javnega zavoda posredovalo kontaktne podatke za sodelovanje z uslužbenci Direktorata za šport.

Zoper odločitve v postopku javnega poziva ni dopustno vlagati pravnih sredstev.

Matjaž Han

minister za gospodarstvo, turizem in šport

Priloge:

* Priloga 1: Obrazec za prijavo na javni poziv,
* Priloga 2: Izjava za obdelavo osebnih podatkov, ki vsebuje tudi informacijo po 13. členu GDPR,
* Priloga 3: Izjava, s katero kandidat dovoljuje MGTŠ, da preveri izpolnjevanje pogoja pod zaporedno št. 2 s pridobitvijo podatkov iz uradnih evidenc, ki jih vodijo pristojni organi.